Krishtianu Ronaldu mashg‘ulot vaqtida jarohat oldi

Futbol bo‘yicha Portugaliya terma jamoasi hujumchisi Krishtianu Ronaldu chap tizzasidagi og‘riqlar sabab jamoa mashg‘ulotlarini muddatidan avval yakunladi, deya xabar beradi “Kun” Goal.com ma’lumotiga tayanib.

29 yoshli futbolchi og‘riq bezovta qilayotgan mushagiga yopishtirilgan muzli xalta bilan mashg‘ulotni tark etgan. Jarohatning qanchalik jiddiy ekanligi to‘g‘risida hozircha ma’lumot yo‘q.
Avvalroq, portugaliyalik futbolchi tizza osti paylarining yallig‘lanishidan tiklanib, 8-iyunda mashg‘ulotlarga qaytgan edi.
Agar Ronaldu jahon chempionatida ishtirok eta olmasligi oydinlashsa, Portugaliya milliy terma jamoasi FIFA qoidalariga binoan uni 15-iyunga qadar boshqa futbolchiga almashtirishi mumkin.
JCh—2014 guruh bosqichida Portugaliya terma jamoasi Germaniya (16-iyun), AQSh (23-iyun) va Gana (26-iyun)ga qarshi o‘ynaydi.